কুকুরের তাড়া খেয়ে বহুতলের ছাদ থেকে পড়ে ম়ৃত্যু হল এক যুবকের। মৃতের নাম গৌরব পুরকাইত (১৯)। মঙ্গলবার রাতে ঘটনাটি ঘটে ঠাকুরপুকুরের মাঝিপাড়া এলাকায়। পুলিশ জানিয়েছে, ওই বহুতলের একটি ফ্ল্যাটে এসি মেশিন সারাতে গিয়েছিলেন গৌরব এবং তাঁর কাকা           তরুণ পুরকাইত।
বিষ্ণুপুর থানার অন্তর্গত চড়কতলার রসপুঞ্জের বাসিন্দা গৌরব এবং তরুণ ওইদিন বিকেল নাগাদ ওই ছ’তলার আবাসনে গিয়েছিলেন মেশিন সারাতে। তরুণ বুধবার বলেন, ‘‘কাজ করতে করতে অনেক রাত হয়ে গিয়েছিল। বাকি কাজ আমরা পরের দিন করার কথা জানালে বাড়ির মালিক তাপস ঘোষাল আপত্তি করেন। কিন্তু পরের দিন কাজ করার কথা বলতেই রেগে যান তিনি। বলেন, রাতের মধ্যেই কাজ শেষ করতে হবে।’’ 
পুলিশ সূত্রের খবর, তরুণ এসি মেশিন সারাইয়ের একটি সংস্থার সঙ্গে যুক্ত। বিগত কয়েকমাস ধরে ভাইপো গৌরবও তাঁর সঙ্গে কাজ করা শুরু করে। তরুণ এদিন বলেন, ‘‘আমি এবং গৌরব ছাদের ধারে আড়াই থেকে তিন ফুট উঁচু রেলিং ঘেঁষে এসি মেশিনের পাইপ লাগানোর কাজ করছিলাম। সেই সময় ফ্ল্যাটেরই এক বাসিন্দা সুমিত চৌধুরী তাঁর পোষা দু’টি কুকুরকে নিয়ে ছাদে উঠে আসেন। আমরা ভয় পেয়ে কুকুরদু’টিকে বেঁধে রাখার কথা বলি। কিন্তু তিনি আমাদের কথা তোয়াক্কা না করে ওদের ছেড়ে দেন। সঙ্গে সঙ্গে দু’টি কুকুর আচমকা এগিয়ে আসে আমাদের দিকে। ভয়ে আমরা দু’জনেই রেলিংয়ে সেঁটে যাই। একটি কুকুর গৌরবের দিকে এগিয়ে যায়। এমনকী, লাফিয়ে ওর ঘাড়ে ওঠার চেষ্টা করলে গৌরব ভয়ে নিচু রেলিংয়ে ভার সামলাতে না পেরে পড়ে যায়। ফ্ল্যাটের এক বাসিন্দা বলেন, ‘‘ওঁরা যাঁর বাড়িতে কাজ করতে গিয়েছিলেন তাঁরই সতর্ক হওয়া উচিত ছিল।’’ 
ঘটনার পরেই পাশের ঠাকুরপুকুর থানায় তাপস ও সুমিতের বিরুদ্ধে অভিযোগ জানায় মৃতের পরিবার। অভিযোগের ভিত্তিতে দু’জনকে গ্রেফতার করে পুলিশ। দেহটি ময়নাতদন্তের জন্য পাঠানো হয়েছে।
বিদ্যাসাগর কলেজের দ্বিতীয় বর্ষের ছাত্র গৌরব পড়াশোনায় ভাল ছিল বলে জানিয়েছে তাঁর পরিবার। তাঁর বাবা গৌতম পেশায় রাজমিস্ত্রি। নিজের পড়াশোনা ও পরিবারের সাহায্যের জন্য কাজে নামেন গৌরব। তাঁর দাদু প্রফুল্লের দাবি, পুলিশ আমাদের সবরকম সহযোগিতার আশ্বাস দিয়েছে। তবে আমরা সুবিচার চাই।